Αρχιεπίσκοπος Αυστραλίας Μακάριος

Ο Αρχιεπίσκοπος Αυστραλίας Μακάριος (κατά κόσμον Κωνσταντίνος Γρινιεζάκης, Ηράκλειο, 15 Μαρτίου 1973) είναι Έλληνας θεολόγος και ιεράρχης του Οικουμενικού Πατριαρχείου, ο οποίος υπηρετεί ως Αρχιεπίσκοπος Αυστραλίας από τις 9 Μαΐου 2019.

Βιογραφικά στοιχεία
Ο κατά κόσμον Κωνσταντίνος Γρινιεζάκης γεννήθηκε στο Ηράκλειο Κρήτης στις 15 Μαρτίου 1973. Μετά τις εγκύκλιες σπουδές του στη γενέτειρά του, σπούδασε στη Ριζάρειο Εκκλησιαστική Σχολή Αθηνών (1988-1991), στην Ανωτέρα Εκκλησιαστική Σχολή Αθηνών (1991-1994) και κατόπιν θεολογία στη Θεολογική Σχολή του Πανεπιστήμιου Αθηνών (1994-1998). Κατόπιν πραγματοποίησε μεταπτυχιακές σπουδές (master) στη Χριστιανική Ηθική στο Πανεπιστήμιο της Βοστώνης, στην Ιστορία της Επιστήμης στο Πανεπιστήμιο Χάρβαρντ και στην Βιοηθική στο Πανεπιστήμιο του Monash. Το 2002 υπέβαλε διδακτορική διατριβή στην Ιατρική Σχολή του Πανεπιστημίου Κρήτης με θέμα: «Κλωνοποίηση: Θεραπευτικές καί αναπαραγωγικές προοπτικές και ἐνδεχόμενες συνέπειες αὐτῆς» και αναγορεύτηκε έτσι διδάκτορας (PhD) με βαθμό «άριστα».

Από το 2003 ως το 2019 δίδαξε στην Πατριαρχική Ακαδημία Ηρακλείου Κρήτης και ως επισκέπτης καθηγητής σε διάφορα πανεπιστήμια, μεταξύ των οποίων η Θεολογική Σχολή του Τιμίου Σταυρού Βοστώνης, το Πανεπιστήμιο του Tartu και οι Ιατρικές Σχολές των Πανεπιστημίων Κρήτης, Θεσσαλίας και Αθηνών. Τον Μάιο του 2015 εξελέγη πρώτος κοσμήτορας του Τμήματος Ορθόδοξης Θεολογίας της Εκκλησίας της Εσθονίας.

Εκάρη μοναχός και χειροτονήθηκε διάκονος στις 18 Οκτωβρίου 1993 και πρεσβύτερος στις 25 Ιουνίου 1997. Τις χειροτονίες τέλεσε ο Αρχιεπίσκοπος Κρήτης Τιμόθεος. Στις 23 Απριλίου 1998 προχειρίστηκε αρχιμανδρίτης στην Μονή Αγίου Γεωργίου Επανωσήφη, ενώ την Κυριακή του Πάσχα του 2008 ο Πατριάρχης Βαρθολομαίος του απένειμε το οφφίκιο του Αρχιμανδρίτη του Οικουμενικού Θρόνου στο Φανάρι. Υπηρέτησε ως διάκονος στον Μητροπολιτικό Ναό Αγίου Μηνά Ηρακλείου, ως εφημέριος στην ενορία Αγίου Νικολάου Χαρασού Ηρακλείου και στην ιστορική κοινότητα του Αγίου Γεωργίου Southbridge στις Η.Π.Α. Στην Αρχιεπισκοπή Κρήτης διετέλεσε διευθυντής του Ραδιοφωνικού Σταθμού της, πρόεδρος της διοικούσης επιτροπής της Σχολής Βυζαντινής Μουσικής, διευθυντής της Εστίας Εκκλησιαστικής Εκπαιδεύσεως της Πατριαρχικής Ακαδημίας, μέλος της Συνοδικής Επιτροπής «Βιοηθικής και Συγχρόνου Προβληματισμού», διευθυντής του Γραφείου Τύπου και Ιεροκήρυκας από το 2002 ως την εκλογή του σε επίσκοπο τον Απρίλιο του 2015. Ίδρυσε και διευθύνει την εκδοτική σειρά «Παντοδαπά της Βιοηθικής», η οποία βρίσκεται υπό την αιγίδα του Οικουμενικού Πατριαρχείου. Το 2008 η Ιερά Σύνοδος του Οικουμενικού Πατριαρχείου τον όρισε εκπρόσωπο στην Πανορθόδοξη Επιτροπή Βιοηθικής και το 2018 πρόεδρο στη Συνοδική Επιτροπή Βιοηθικής του Πατριαρχείου.

Στις 27 Απριλίου 2015 εξελέγη τιτουλάριος Επίσκοπος Χριστουπόλεως, βοηθός του Οικουμενικού Πατριάρχη και χειροτονήθηκε στον Ιερό Ναό Αγίου Μηνά Ηρακλείου στις 16 Μαΐου 2015. Κατόπιν ανέλαβε καθήκοντα βοηθού επισκόπου στην Εκκλησία της Εσθονίας, τις θεολογικές και κατηχητικές δράσεις της οποίας ανέλαβε να οργανώσει. Συμμετείχε στην Αγία και Μεγάλη Σύνοδο της Κρήτης το 2016 ως σύμβουλος της αντιπροσωπείας του Οικουμενικού Πατριαρχείου. Το 2018, κατόπιν εντολής του Πατριάρχη Βαρθολομαίου, ανέλαβε να μελετήσει το ζήτημα της Αυτοκεφαλίας της Ορθόδοξης Εκκλησίας της Ουκρανίας και κατέληξε σε ένα πόρισμα ενενήντα σελίδων, το οποίο παρουσιάστηκε τον Σεπτέμβριο του 2018.Archbishop Daniel Participates in Synaxis of Hierarchs of The Ecumenical Patriarchate of Constantinople. Ukrainian Orthodox Church of the USA.

Αρχιεπίσκοπος Αυστραλίας
Στις 9 Μαΐου 2019 εξελέγη παμψηφεί από την Αγία και Ιερά Σύνοδο του Οικουμενικού Πατριαρχείου, Αρχιεπίσκοπος Αυστραλίας, Υπέρτιμος και Έξαρχος πάσης Ωκεανίας. Ενθρονίστηκε στο Σίδνεϊ της Αυστραλίας, στις 29 Ιουνίου.

Κατά τη διάρκεια της αρχιερατείας του αναθεωρήθηκε το Καταστατικό της Αρχιεπισκοπής, που αναγόταν στο 1959, ιδρύθηκαν έξι νέες επισκοπές, δημιουργήθηκε τοπική επαρχιακή σύνοδος, ιδρύθηκε στη Μελβούρνη ο Οργανισμός «Αιτωλικό Κολλέγιο», προς τιμήν του Αγίου Κοσμά του Αιτωλού, κάτω από το οποίο τέθηκαν 17 σχολεία εκμάθησης της ελληνικής γλώσσας, αλλά και ελληνικό σχολείο στην Πέρθη και τη Βρισβάνη.

Στις 7 Μαΐου 2025 αναγορεύτηκε επίτιμος Διδάκτορας του Πανεπιστημίου Αθηνών.

Συγγραφικό έργο
Ο Αρχιεπίσκοπος Μακάριος έχει πλούσιο συγγραφικό έργο σε άρθρα, μελέτες και βιβλία, μεταξύ των οποίων:Μακάριος Γρινιεζάκης, biblionet.gr

Προσωπικά έργα
 Παράκλησις των θλιβομένων, Το Παλίμψηστον 2002
 Πατριαρχικόν κοντάκιον, Το Παλίμψηστον 2004
 Κλωνοποίηση, Ακρίτας 2005
 Bioethics and the definition of Personhood. Typokreta Publications, 2006
 Orthodox Christian Ehtics within Bioethics. Akritas Publications, 2007
 Το ήθος και το ύφος του εκκλησιαστικού ραδιοφώνου, Ακρίτας 2007
 Βιοηθικές θέσεις του Μητροπολίτου Γέροντος Εφέσου κυρού Χρυσοστόμου, Μυγδονία 2009
 Η δύναμη της συγγνώμης, Εν πλω 2010
 Ο Γέρων Γαβριήλ ο Διονυσιάτης και η σχέση του με το Οικουμενικό Πατριαρχείο. Εκδόσεις Τυποκρέτα, 2013
 Κλωνοποίηση, Γρηγόρη 2014
 Εισαγωγή στη βιοηθική, Γρηγόρη 2014
 Κύριε και δέσποτα της ζωής μου..., Εν πλω 2016
 Είκοσι και πέντε έτη Πατριαρχίας Οικουμενικού Πατριάρχου Βαρθολομαίου (1991-2016). Εκδόσεις Τυποκρέτα, 2016
 Το ιερατικό ήθος, Γρηγόρη 2017
 Ίμβρος: Εκεί που ο ουρανός ποτέ δεν ξεχνά, Γρηγόρη 2017
 Το Οικουμενικόν Πατριαρχείον – Εκκλησία άρχουσα και πάσχουσα. Εκδόσεις Λιβάνη 2023

Συλλογικά έργα
 Οικογένεια σε κρίση, Ακρίτας 2009
 Βιοηθικοί προβληματισμοί στην ιατρική δεοντολογία, Πανεπιστημιακές Εκδόσεις Θεσσαλίας 2012

Παραπομπές

Πηγές
 His Eminence Archbishop Makarios - Primate of the Greek Orthodox Church in Australia 

Μακαριος
Κατηγορία:Επίσκοποι του 21ου αιώνα
Κατηγορία:Ιεράρχες του Οικουμενικού Πατριαρχείου
Κατηγορία:Αρχιεπίσκοποι
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Απόφοιτοι του Πανεπιστημίου Χάρβαρντ